钦定古今图书集成/明伦汇编/交谊典/第055卷 > 《社约后记》前人
## 钦定古今图书集成/明伦汇编/交谊典/第055卷 > 《社约后记》前人

余既与客约为社，客请余为则，余曰：“礼贵稽古，情贵
率真。瓠叶兔首不以为薄；维笋及蒲不以为简，《诗》所
志也。请自今一以约为则。”会期无定，以月盈为期。晨
而集，酉而罢，至无逾午，逾则罚；饮不卜夜，卜则罚。从
者无越三人，越则罚。客尽集，则进饭二殽。二蔌饭已，
进茗。客或博或奕，或行或卧，或默坐，或清谈，惟所欲。
“但不赋诗，不谈时事。古卿大夫之燕，多称引古诗，不
自赋也。称诗以见志，赋诗以竞能，竞则乖和，非合簪
之道。”谈时事恐犯《尽言》戒，且已为物外游矣，又何计
物短长，是二戒者，误犯亦罚。午饭既已，良久再设，置
二盒于几，进鲜果二，又进三殽三蔌羹如之，饼饵亦
如之。从者各百钱，舁夫五十钱，或以酒食劳者，听。大
抵会以合群，群者人道所贵也。中琴瑟而外埙箎，先
白水而后青松，贵能推引，贱能缓急，无缔始渝终，无
谀面憎背，斯所谓能善其群君子之会也。如仅以腆
酒为欢，极味为敬，则所谓饮食之人，君子所贱者，而
胡以会哉